《经华阴望岳》
宋代·陈景元

华阴南望华峰雄，亘矗浑疑天路通。玉女洗头乘夜露，巨灵舒掌逆秋风。

山光直走秦关北，地脉遥连渭水东。一自神祇承汉祚，寂寥封禅夕阳中。

作者简介：宋建昌军南城人。道士。字太虚，号真靖，自称碧虚子。谓游天台遇鸿濛先生张无梦授秘术，神宗闻其名，召对天章阁，命设罗天大醮，累迁至右街副道篆，赐号真人。乞归庐山，行李百担皆经史。读书至老不倦，诗书画皆清婉可喜。卒年七十。著有《四升经集注》等。